《白云楼歌四叠次文质韵 其三》
元代·顾瑛

君不见白云在山如海深，世人不解白云心。不从神龙降甘泽，肯从灵女为朝阴。

又不见白云出山飞入牖，维南有箕北有斗。世人再拜仰天光，多挽长弓射天狗。

月明照见玉山里，不受轻风易吹起。宵深飞度影娥池，影在青天天在水。

楼下鸡鸣夜枕戈，楼头开宴招李何。云车遝遝众仙下，玉笙瑶管声相和。

剪雪作花云作絮，浪浪酒泻龙头注。就中谁起寿主人，倒喝飞光酒中住。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。